b"\n_START_ARTICLE_\nCinesina\n_START_PARAGRAPH_\nLes cinesines o kinesines s\xc3\xb3n una fam\xc3\xadlia de prote\xc3\xafnes motrius que intervenen en el transport intracel\xc2\xb7lular anter\xc3\xb2grad sobre els microt\xc3\xbabuls (components del citoesquelet).\n_START_SECTION_\nEstructura molecular\n_START_PARAGRAPH_\nLa cinesina I \xc3\xa9s un d\xc3\xadmer de dues cadenes pesades, cadascuna de les quals est\xc3\xa0 associada a una cadena lleugera, amb un pes molecular total de 380.000 Da. Consta de dos dominis globulars (caps), una tija central i un parell de dominis (cues), tamb\xc3\xa9 globulars per\xc3\xb2 m\xc3\xa9s petits. El domini cap posse\xc3\xafx l'activitat ATPasa i uneix els microt\xc3\xbabuls, i el domini cua reconeix la membrana lip\xc3\xaddica de les ves\xc3\xadcules a transportar, probablement per mediaci\xc3\xb3 de les cadenes lleugeres.\n_START_SECTION_\nFunci\xc3\xb3\n_START_PARAGRAPH_\nLa majoria de les cinesines intervenen en el transport anter\xc3\xb2grad de ves\xc3\xadcules, \xc3\xa9s a dir, impliquen un moviment cap a la part m\xc3\xa9s distal de la c\xc3\xa8l\xc2\xb7lula o la neurita, cap a l'extrem (+) dels microt\xc3\xbabuls, sobre els quals es desplacen. Per contra, l'altra fam\xc3\xadlia de prote\xc3\xafnes motrius, les dine\xc3\xafnes, empren els mateixos rails per\xc3\xb2 dirigeixen les ves\xc3\xadcules cap a la part m\xc3\xa9s proximal de la c\xc3\xa8l\xc2\xb7lula, per aix\xc3\xb2 es diu que el seu transport \xc3\xa9s retr\xc3\xb2grad.\n_START_SECTION_\nT\xc3\xa8cniques que han perm\xc3\xa8s el seu estudi\n_START_PARAGRAPH_\nT\xc3\xadpicament han estat estudiades en fraccions cel\xc2\xb7lulars riques en microt\xc3\xbabuls i amb un elevat transport vesicular altament ordenat. S'ha estudiat en axons de neurones i m\xc3\xa9s freq\xc3\xbcentment en el de calamar gegant, per la seva mida. Les t\xc3\xa8cniques m\xc3\xa9s emprades per al seu estudi han estat les purament morfol\xc3\xb2giques, com la microsc\xc3\xb2pia electr\xc3\xb2nica de rastreig o de transmissi\xc3\xb3; les bioqu\xc3\xadmiques, com l'electroforesi; les biof\xc3\xadsiques, com el parany \xc3\xb2ptic; les d'immunomarcatge amb fluoresc\xc3\xa8ncia o enzims; i les gen\xc3\xa8tiques, per deleci\xc3\xb3 de dominis proteics o mitjan\xc3\xa7ant animals knock-out."